Lozinci anti-PSD s-au putut auzi în această seară, în centrul orașului, la Cibin Fest. Un grup mare de tineri au început să scandeze împotriva partidului aflat la guvernare, iar oamenii din jur nu au părut deloc deranjați de această situație. Imaginile au fost urcate pe Facebook de către unul din participanții festivalului.

La deschiderea evenimentului a participat și soția președintelui, Carmen Iohannis. Ea a venit la eveniment alături de un grup de prieteni.

Cibin Fest este un eveniment inspirat de la celebrul Oktoberfest bavarez. ”CibinFEST este un adevărat spectacol, cu multă veselie, muzică bună, mâncăruri delicioase şi, bineînţeles, bere din abundenţă. În fiecare an, renaştem astfel spiritul de petrecere german în inima Transilvaniei, iar oaspeţii noştri se vor bucura timp de patru zile de atmosfera unică CibinFEST participând la o mulţime de evenimente ce vor avea loc în întreg oraşul”, au transmis organizatorii.

În fiecare seară, pe scena amplasată în centrul oraşului se cântă live muzică germană și austriacă, în special muzică bavareză, şlagăre germane, dar şi hituri internaţionale reinterpretate.